
tojams trečiąjį Antano Maceinos Raštų tomą! Ar- 
vydas Šliogeris taikliai konstatavo, kad „į Lietu- 
vą sugrįžta... vienas iš nedaugelio tikrų mūsų tautos 
mąstytojų“? ir čia pat - tarsi aiškindamasis, bet kartu aiš- 
kiai suvokdamas tam tikrą savo minties paradoksalumą 
ar bent netikėtumą kai kuriems skaitytojams - pabrėžė 
anaiptol nenorįs teigti, kad mes neturime profesionalios 
filosofijos; visai priešingai — mūsų profesionali filosofi- 
ja jau „pasiekusi teorinę branda“, ji yra, „kaip sakoma, 
europinio lygio“ ir tikrai „nepadarytų gėdos kokio nors 
Vakarų Europos universiteto filosofijos katedrai“. Pasiro- 
do tačiau, kad ir profesionaliems filosofams turėtų būti 
nelengva priimti sugrįžtantį mąstytoją, juo labiau „vadi- 
namajai Lietuvos šviesuomenei“. Problemos, su kurio- 
mis neišvengiamai turi susidurti ši šviesuomenė A. Ma- 
ceinos mąstymo recepcijos kelyje, toliau gana detaliai ir 
vaizdžiai aptariamos, tad pamažu ryškėja ir svarbiausi 
paties A. Maceinos filosofavimo bruožai, nors įžanginio 
straipsnio autorius nekelia sau tikslo išvardyti, juolab iša- 
nalizuoti visų sugrįžtančio mąstytojo koncepcijos ar aps- 
kritai autentiškos filosofijos savybių. Beje, abiem šiems 
klausimams — Maceinai ir Filosofijai — A. Šliogeris yra 
skyręs nemažai dėmesio kituose savo tekstuose3, tad iš 
esmės pritardamas jo koncepcijai ir inicijuodamas čia dar 
vieną A. Maceinos filosofijos aptarimą, siūlyčiau ir dar 
vieną - nedrįsčiau sakyti, kad naują, bet vis dėlto anks- 
čiau ne itin akcentuotą - svarstymo aspektą. Norėčiau 
manyti, kad tikras filosofas visada pasiryžęs drąsiai ir 
prasmingai kalbėti apie pačią filosofiją. Tiesą sakant, gin- 
čai dėl savo „amato“, ko gero, labiausiai būdingi būtent 
filosofams - neteko girdėti, kad, pavyzdžiui, matemati- 
kai būtų įnirtingai svarstę klausimą „Kas yra matema- 
tika?“ ar, tarkime, kokios Maximos personalas surengtų 
diskusiją „Kas yra prekyba?“, o problema „Kas yra filo- 
sofija?“ diskutuojama gana dažnai. Ir vis dėlto toli gražu 
ne visi filosofai yra paskyrę šiai problemai aptarti specia- 
lią knygą ar straipsnį. Nesiimčiau įrodinėti tokio veikalo 
būtinumo kiekvienam filosofui, o štai nemenką jo pras- 
mingumą mėginčiau iliustruoti perfrazuodamas garsųjį 
posakį apie draugus: „Pasakyk, ką manai apie filosofiją, 
ir aš pasakysiu, koks (o netgi — ar...) tu esi filosofas.“ 
Antanas Maceina parašė nuostabią knygą Filosofi- 
jos kilmė ir prasmė ir kelis straipsnius, skirtus atskiriems 
filosofijos esmės aspektams aptarti. Pavartykime šiuos 
puslapius ir pamėginkime susidaryti įspūdį apie mąs- 
tytojo — vėlgi perfrazuojant nūnai itin madingą posakį — 
„filosofinę orientaciją“. 
Knygos įvadą pavadinęs Filosofija kaip problema, o 
pirmąjį jo skyrelį Filosofijos abejotinumas, autorius kukliai 

samprotauja, jog „vien tai, kad kiekvienas mąstytojas ap- 
taria filosofiją vis savaip, įspėja mus nepasitikėti iš anks- 
to nė vienu aptarimu“ ir pastebi, kad filosofijos apskri- 
tai neįmanoma nusakyti „taip, jog šis nusakymas būtų 
neabejotinas“*. Ar tokia pozicija turi būti laikoma silpny- 
be? Anaiptol. Manyčiau, kad ir Guy de Maupassant'as, 
parašęs ne vieną knygą apie meilę, nemėgintų meilės 
apibūdinti vienareikšmiai per genus et differentia specifica, 
bet ar dėl to kas nors išdrįstų teigti, kad rašytojas neži- 
no, kas yra meilė? Taip ir Maceina imasi veikiau, logikos 
terminais tariant, kontekstinio filosofijos apibūdinimo, 
mielai apeliuodamas į K. Jaspersą, teigusį: „Jeigu žinau, 
kas yra filosofija, tai tik todėl, kad joje gyvenu. 
Gerokai nuodugniau ir detaliau Maceina stengiasi 
apmąstyti filosofijos kilmės problemą. Pradėjęs nuo pas- 
tabos, kad apie filosofijos kilmę galima klausti dvejopai: 
„« galima ieškoti jos laikinės pradžios ir galima žvelgti į 
jos nuolatinę tėkmę“, mąstytojas, atrodo, labiausiai imasi 
pastarosios aptarimo, mėgindamas „atskleisti tąją pas- 
katą, iš kurios tarsi iš kokio šaltinio teka filosofija kaip 
žmogiškojo būvio apraiška““. Tačiau šie du aspektai nei 
prieštarauja vienas kitam, nei sudaro kokią nors opozi- 
ciją: juk senovės graikai, tradiciškai siejami su istorine 
bent jau Vakarų filosofijos pradžia, turėjo penytis iš to 
paties „tėkmės šaltinio“. Maceina tai puikiai suvokia, tad 
nenuostabu, kad savo mintims pailiustruoti ar pagrįsti 
pasitelkdamas įvairių mąstytojų idėjas, jis itin dažnai 
apeliuoja į Platoną, Aristotelį ir kitus Antikos filosofus. 
Aptaręs klausimo kaip „filosofavimo lyties“ svarbą, Ma- 
ceina primena Platono samprotavimus apie „neklausian- 
čiąją būklę“, kuri būdinga dievams ir neišmanėliams: 
„Nei išminčiai, nei neišmanėliai nefilosofuoja; pirmie- 
siems nereikia „išminties meilės“ arba filosofijos todėl, 
kad jie yra pilni pačios išminties; antriesiems jos nereikia 
todėl, kad jie manosi esą jos pilni; pirmųjų neklausimas 
kyla iš būties aiškumo tikrenybės, antrųjų - iš būties aiš- 
kumo tariamybės.“7 Dievams (arba išminčiams) dėl šios 
būklės, suprantama, nėra ko jaudintis, tačiau žmonėms 
tai nuolatinis pavojus sulėkštėti, „atitrūkti nuo pagrindo 
ir regėti tik paviršių “; taigi ne tik smalsu, bet ir nepapras- 
tai svarbu ir prasminga panagrinėti, kaipgi išbrendama 
iš šios būklės ir atsikratoma jos keliamų grėsmių. 
Vienas pagrindinių patyrimų, ardančių neklausian- 
čiąją būklę ir pažadinančių klausimą kaip pirmykštę fi- 
losofavimo lytį, yra nuostaba, kitas - abejonė. Maceina čia 
vėl prisimena Platoną ir Aristotelį, jau kalbėjusius apie 
šiuos du filosofijos šaltinius, nors įvairiems nuostabos bei 
abejonės niuansams aptarti naudojasi daugiausia Nau- 
jųjų amžių filosofų pastebėjimais. Šalia šių dviejų nuo 
Antikos tradiciniais laikomų filosofijos šaltinių Maceina 

mini trečią, „menkiau pažįstamą ir sunkiau pripažįstamą 
kaip filosofavimo pradmė“*. Tai - kančia. Iš kančios, mąs- 
tytojo manymu, kilo rusų ir marksistinė filosofija; kančia 
taip pat yra budistinio mąstymo pagrindas, jei budizmą 
traktuotume kaip filosofiją, o ne kaip religiją („religija jis 
atrodo esąs tik todėl, - pastebi Maceina, - kad ligi pat 
mūsų dienų yra išsilaikęs... ryškiau kaip būsena negu 
kaip teorija“?); dar vienas, beje, grynai literatūrinis, pa- 
vyzdys, kaip kančia žadina žmogų klausti, vadinasi, fi- 
losofuoti, yra Senojo Testamento Jobo knyga. Konstatavęs, 
kad - bent jau Europoje - „nei senovė, nei viduramžiai 
nefilosofavo kančios įtaigaujami“, Maceina įžvelgia, kad 
„jau esame įžengę į kančios filosofijos tarpsnį ir kad šio 
pavidalo filosofija pradeda vis labiau įsigalėti...“ „Šį 
sykį ne vien Vakaruose“, - pabrėžia mąstytojas, tačiau 
tuoj pat įspėja, kad tai nereiškia, jog „nuostabos ar abe- 
jonės filosofijos pavidalai yra išnykę ar kad jie galėtų bei 
turėtų išnykti“. Be šių trijų labiausiai istoriškai išryškė- 
jusių filosofijos šaltinių galimi ir kiti (Maceina mini kelis, 
iš kurių būtų galima kildinti gana savitas Epikūro, De- 
mokrito, N. Machiavelli, F. Nietzsche's filosofijas, ir net 
daro prielaidą, kad jeigu nacizmas būtų laimėjęs Antrąjį 
pasaulinį karą, naujas mąstymas tikriausiai būtų įtaigau- 
jamas jėg05), o ir šiuos tris išsamiau aptartus galima dar 
skaidyti ir įvairiai diferencijuoti. 

Šitaip apsvarstęs „nevienalytę filosofijos kilmę“ Ma- 
ceina ryžtasi „pirmajai metafizinei įžvalgai“, jog filoso- 
fijos kilmės įvairumo išraiška yra „istorinė filosofijos 
įvairybė“ ir papildo ją itin iškalbingu komentaru: „Todėl 
ne vieno širdyje tūnantis troškimas prieiti galų gale vie- 
ną filosofiją, o istorinę jos įvairybę pripažinti didžiuliu 
klystkeliu, yra pavojingas nesusipratimas...“ 

Prieš pradėdamas svarstyti knygos antraštėje žadėtą 
filosofijos prasmę, Maceina iškelia filosofijos esmės klausi- 
mą. Čia — du glaudžiai susiję aspektai. Pirmiausia mąs- 
tytojui rūpi parodyti filosofijos kaip mokslo negalimybę, nes 
„kas yra filosofija, galėsime suprasti, tik sugretinę ją ir jos 
priešingybę, būtent mokslą“. Maceinos argumentai gana 
ryškūs ir įtikinami, nors šių jo samprotavimų nederėtų 
laikyti griežtu („moksliniu“) įrodymu. Beje, priešingos 
koncepcijos šalininkams, atrodo, sekasi kur kas prasčiau: 
negaliu prisiminti kokių nors rimtų argumentų tezei „filo- 
sofija yra mokslas“ paremti; nebent tai paprastai laikoma 
savaime suprantama, nes dažnai vos ištarus frazę „filosofi- 
ja nėra mokslas“ tenka išgirsti nuoširdų nusistebėjimą: „O 
kas gi tuomet?..“ Maceina irgi pastebi, kad „filosofija visa- 
dos laikė save verta šio (mokslo - A. K.) vardo, ir vargu ar 
pastaraisiais šimtmečiais rastume tokią filosofijos linkmę, 
kuri nebūtų stengusis pabrėžti savo moksliškumo“*. Tarp 
svarbiausių filosofijos ir mokslo skirtybių nurodęs metodo 
negalimybę filosofijoje (kaip iliustraciją pateikdamas E. Hus- 
serlio nesėkmę rasti filosofijai „savitą metodą“) ir asmeninį 
filosofijos pobūdį (mokslas, priešingai, galioja visiems, taigi, 
K. Jasperso žodžiais tariant, yra „verčiamasis žinojimas“), 
Maceina pereina prie antrojo filosofijos esmės aspekto ir 
apibūdina ją kaip interpretaciją. Čia atsiskleidžia dar vienas 
esminis mokslo ir filosofijos skirtumas: „... mokslo pažin- 
sena, —- nuosekliai samprotauja mąstytojas, - yra tyrimas: 
moksliškai pažinti reiškia objektą tirti. <...> Tyrimo gi 
priešingybė yra interpretacija: filosofiškai pažinti reiškia 

objektą interpretuoti.“ Aptaręs, ką ir kaip interpretuo- 
jame bei ko ir kodėl interpretuoti neįmanoma, Maceina 
lakoniškai reziumuoja: „... kiekvienas filosofavimas yra 
interpretavimas, tačiau ne kiekvienas interpretavimas yra 
filosofavimas“'. 

Į kitąinterpretavimo atmainą lyg ir tiesiogiai nurodo 
vienas knygos priedo paragrafų: Kalba kaip interpretacija 
(kaip savotiškas atitinkamo filosofijos esmei skirtos kny- 
gos dalies paragrafo - Filosofija kaip interpretacija - aidas). 
Tačiau griežtai atskirti filosofiją ir kalbą būtų mažų ma- 
žiausiai neapdairu: specialusis priedas Filosofija ir lietuvių 
kalba gvildena nepaprastai glaudų jų ryšį, kurį mąstyto- 
jas nusako itin gražia ir prasminga teze: „Kalba nėra filo- 
sofijos ar poezijos priemonė; kalba yra pati filosofija ir pati 
poezija“*7. Turime tad gerą progą pasvarstyti Maceinos 
požiūrį į filosofijos ir poezijos santykį — šiai problemai 
autorius specialiai skyrė Didžiojo inkvizitoriaus įvadą Fi- 
losofija ir poezija. 

Iš pat pradžių pareiškęs, kad „tarp filosofijos ir poe- 
zijos esama gilaus išvidinio ryšio“, Maceina pastebi, jog 
ir filosofui, ir poetui tinka šv. Augustino posakis apie 
dieviškąją kūrybą: „nec aliter guam dicendo facis - filosofas 
ir poetas kuria sakydami““š. Žodyje mąstytojas įžvelgia 
du esminius pirmykščius pradus: vaizdinį ir sąvokinį; į 
vaizdinį žodžio pradą atsiremia poezija, į sąvokinį - fi- 
losofija. Šiuos du žodžio dėmenis — bent jau dabartinėse 
„aukštosios kultūros tautų“ kalbose — sieja savotiškas 
atvirkščias proporcingumas: „Sąvoka išsivysto, vaizdas 
menkėja. Sąvoka žodyje auga vaizdo sąskaita.“*? Tokiu 
atveju, atrodytų, poezija ir filosofija turėtų veikiau tolti 
viena nuo kitos: juo daugiau tam tikrame tekste filoso- 
fijos („sąvokos“), juo mažiau jame poezijos („vaizdo“) - 
ir atvirkščiai. Galima, tiesa, ieškoti pagalbos taikliame 
H. G. Gadamerio pastebėjime, kad „poetinis žodis dėl 
savo vidinio sąvokingumo yra nepaprastai artimas filoso- 
finei sąvokai“, tačiau ir pats Maceina netrukus paaiškina: 
„Poezijoje žodis virsta vaizdu, nors ir nenustoja pirmykš- 
čio sąvokinio prado. Filosofijoje žodis virsta sąvoka, nors 
ir nepraranda pirmykščio vaizdinio prado.“*? Pasitelkęs 
dar keletą argumentų, mąstytojas artėja prie reikšmin- 
gų apibendrinimų: „Filosofija ir poezija ne tik iš bendro 
šaltinio (kalbos) kyla, bet nešasi ir bendrą turinį, kuriuo 
yra žmogiškasis būties supratimas ir pergyvenimas. <...> 
Filosofija ir poezija yra dvi to paties dalyko pusės“ ir net 
„savo esmėje filosofija ir poezija yra tas pats dalykas“**. Ga- 
lime sveikinti mąstytoją padarius itin prasmingas įžval- 
gas, tačiau priimkime šią tezę veikiau „poetiškai“ - kaip, 
paties Maceinos žodžiais tariant, į vaizdinį žodžio pradą 
atremtą ir filosofiškai interpretuotiną. Autorius ir pats 
tikriausiai nesistengtų jos moksliškai įrodyti, nes vargu 
ar dera galutinai sutapatinti arba, kaip sako T. Venclova, 
„Suplakti į viena“ šias dvi „ženklų sistemas“; priešingai — 
juo daugiau randame poezijos ir filosofijos panašumų, juo 
ryškiau įžvelgiame jų giminingumą, tuo drąsiau reikėtų 
išryškinti esminius jų skirtumus. Savotišką kompromisi- 
nę išeitį kaip tik ir siūlo T. Venclova, teigdamas, jog „po- 
ezija yra tiek filosofinė, kiek ji lieka poezija, ir filosofija 
yra tiek poetiška, kiek ji lieka filosofija“*. 

Nepaprastas jautrumas kalbai, esminio poezijos ir 
filosofijos giminingumo suvokimas leido Maceinai sufor- 

muluoti dar vieną įdomią ir originalią tezę, kad „tikrai 
filosofuoti arba kurti savitą filosofiją galima tik gimtąja 
kalba“*3. Lygiai tas pat pasakytina ir apie poeziją. Vienas 
pagrindinių argumentų - poetinio vertimo neįmanomu- 
mas ir filosofinio - kiek švelniau sako mąstytojas - „abe- 
jotinumas“. Kitas dalykas - mokslas (vėlgi kaip tertium 
comparationis tarp filosofijos ir poezijos), kuris būties 
neatskleidžia, todėl „savaime prašosi tokios kalbinės 
išraiškos, kuri... būtų visur ir visados ta pati“, kitaip 
sakant, formulės, kuri yra tik „įrankis sužinoti“. Filo- 
sofijoje ir poezijoje kalba „peržengia sužinojimą“, ji yra 
savotiškas „žiūrėjimo kampas“ pasauliui interpretuoti, 
o gimtoji kalba yra tiesiog „tikrovinis įsijungimas į tą ar 
kitą visiškai konkrečią pasaulio interpretaciją“?5, todėl, 
aiškina Maceina, svetima kalba, kurios „regėjimo kam- 
pas“ skiriasi nuo manosios, interpretuotas pasaulis lieka 
man svetimas. Taiklūs filologiniai ir istoriniai pavyzdžiai 
puikiai iliustruoja šią gimtosios kalbos poezijai ir filoso- 
fijai būtinybę. Štai Levas Karsavinas, primena Maceina, 
penkiatomę Europos kultūros istoriją (atseit mokslinį vei- 
kalą) parašė išmokta lietuvių kalba, tačiau filosofavo tik 
rusiškai. Galėtume pridurti, kad ir poeziją Karsavinas 
rašė tik gimtąja rusų kalba?“, tačiau ar nederėtų susimąs- 
tyti, kokia kalba Karsavinas kurtų poeziją ir filosofiją, 
jeigu, 1940-aisiais įžūliai neįsikišus tarybų valdžiai, dar 
kokį dešimtmetį būtų sėkmingai tobulinęs savo išmok- 
tąją lietuvių kalbą. Kaip priešingą pavyzdį būtų galima 
prisiminti Oskaro Milašiaus atvejį (Maceinos kažkodėl 
pražiopsotą): gimtąja lenkų kalba neparašęs, galima sa- 
kyti, nė vienos reikšmingos eilutės, itin savitą poeziją ir 
filosofiją kūrė tik išmokta (bet juk puikiai išmokta!) pran- 
cūzų kalba. Apie viduramžių tradiciją filosofuoti niekam 
ne gimtąja lotynų kalba Maceina puikiausiai žino, tačiau 
nelaiko šios filosofijos savita ir drąsiai pripažįsta jos skur- 
dumą, „nes skurdus yra žodis, kuriuo ji tariama“. „Tik 

teologijos samplaika su filosofija teikia viduramžiams 
minties aureolę“*7, - aiškina mąstytojas; galima taip pat 
manyti, kad viduramžių filosofija buvo tiesiog neatski- 
riama nuo mokslo, todėl jai, matyt, nerūpėjo autentiškai 
filosofijai būdingas „regėjimo kampas“. Beje, įvairius 
Maceinos koncepcijai prieštaraujančius pavyzdžius ar 
net kontrargumentus norėčiau pasitelkti ne tam, kad 
šią koncepciją sugriaučiau, bet, — tebūnie man atleistas 
tam tikras nekuklumas, - kad ją truputį patobulinčiau. 
Esminę mąstytojo tezę drįsčiau šiek tiek performuluoti: 
tikrai filosofuoti arba kurti savitą filosofiją galima tik... 
geriausiai išmokta, giliausiai perprasta, puikiausiai įval- 
dyta kalba - juk gerokai primiršta gimtoji kalba atbukina 
savitą „regėjimo kampą“ lygiai taip pat kaip ir prastai iš- 
mokta svetimoji (kad Maceina tai aiškiai suvokia, matyti 
iš jo priminimų apie sudėtingą ir net grėsmingą kalbinę 
lietuvių išeivių situaciją). 

Aptaręarbentapžvelgę pagrindinius Maceinos sam- 
protavimus apie pačią filosofiją (referuokime trumpai: fi- 
losofijos įvairovės pabrėžimas; filosofijos atskyrimas nuo 
mokslo, akcentuojant interpretacinę, o ne pažintinę jos 
funkciją; filosofijos suartinimas su poezija, apeliuojant į 
ypatingą kalbos vaidmenį; filosofijos kildinimas iš nuos- 
tabos, abejonės ir kančios, nuolat skatinančių kelti klausi- 
mą, kitaip tariant, formuojančių „klausiančiąją būseną“), 
pamėginkime apibūdinti paties mąstytojo filosofinę pozi- 
ciją. Drįsčiau ją itin lakoniškai įvardyti kaip autentiškąją. 
Autentiškumą šiuo atveju suprantu kaip filosofijos ne- 
painiojimą su kitomis žmogaus dvasinės (intelektinės, 
kūrybinės ar pan.) veiklos sferomis, nepriskyrimą filo- 
sofijai jai nebūdingų ir nereikalingų funkcijų ar prieder- 
mių. Šia prasme Maceina atrodo gerokai autentiškesnis 
filosofas už tuos, kurie norėtų ją paversti mokslu ar bent 
moksliškai paremti vienas ar kitas filosofines idėjas, arba 
už tuos, kurie trokšta sukurti ar bent turėti vienintelę 

teisingą filosofiją. Jis netgi autentiškesnis už kai kuriuos 
garsiuosius savo pirmtakus — anaiptol neketindamas 
sumenkinti neabejotinų jų filosofinių nuopelnų, pami- 
nėčiau, pavyzdžiui, A. Comte'ą, baisiai sunerimusį, kad 
kiti mokslai išgraibstė visus įmanomus tyrimo objektus, 
nieko nepalikdami filosofijai, tad numačiusį jai nebent 
bendrosios mokslų metodologijos funkciją; K. Marxą, 
nuoširdžiai maniusį, jog filosofijai nepakanka stebėti, 
interpretuoti, kitaip tariant, mąstyti pasaulį ir kad ji 
privalanti jį pakeisti; B. Spinozą, pasitelkusį griozdišką 
„geometrinį metodą“ savo filosofinėms idėjoms įrodyti 
ir įrodžiusį, aišku, tik tai, ką galima įrodyti, bet ne filo- 
sofines idėjas; G. Hegelį, sukūrusį milžinišką Filosofijos 
mokslų enciklopediją; pagaliau Maceinos tautietį ir mo- 
kytoją S. Šalkauskį, atkakliai, tačiau visiškai be reikalo 
triūsusį kuriant lietuviškąją filosofinę terminiją. Savo 
filosofiniu autentiškumu Maceina itin artimas Senovės 
Graikijos filosofams, išgryninusiems filosofavimo princi- 
pusiriš esmės traktavusiems filosofiją kaip tam tikrą gy- 
venimo būdą. Todėl kai kurie mąstytojo posakiai skamba 
kaip savotiška apeliacija į savo „brolius“ graikus su tam 
tikromis liūdnomis ar tiesiog apmaudo gaidelėmis dėl to, 
kad vėlesnė Europos filosofija nutolo nuo savo antikinio 
prado, neteko pirmapradžio grynumo ir autentiškumo. 
Štai, pavyzdžiui: „Mes vis dar nesame pakankamai įsi- 
sąmoninę, kad Krikščionybė nepakenčia šalia savęs jokio 
varžovo ir kad todėl ji visiems amžiams sunaikino filo- 
sofiją kaip gyvenimo lytį, kaip būseną ir elgseną, kaip 
žmogaus atramą ir kelrodį, paversdama ją gryna teorija, 
nebepersunkiančia žmogiškosios būtybės...“*8 

Tačiau nutraukime čia cituojamąjį fragmentą ir pa- 
vartykime kiek kitokio pobūdžio Maceinos tekstą. 

„„.. užu religijos nebėra nieko, ko reikėtų dar ieško- 
ti ir ką būtų galima dar rasti“, - pradeda Maceina savo 
Religijos filosofiją, kuri, pasak autoriaus, yra „ne kas kita, 
tik filosofinis religijos svarstymas“*?. Kiek suklūstame — 
nepaprastai intriguojanti pradžia: atsivertus kokią nors 
kalbos, kultūros, politikos ar gamtos filosofiją, kurios 
panašiai yra filosofiniai atitinkamų dalykų svarstymai, 
niekad neteko perskaityti, kad „užu kalbos ar politikos 
nebėra nieko...“ Religija, pasirodo, išties išskirtinis da- 
lykas: bendriausia prasme, teigia filosofas, tai yra „Die- 
vo ir žmogaus santykis“ ir imasi įdomaus šio santykio 
konkretinimo. „Nėra taip, kad žmogus jau būtų... o tik 
paskiau sueitų į santykį su Dievu...“, nes „Dievo ir žmo- 
gaus santykis yra ontologinio pobūdžio“, o ontologiškai 
žmogus „visados yra santykyje su Dievu kaip savo bu- 
vimo grindėju. Ontologiškai nėra įmanomas nei žmogus 
prieš religiją, nei žmogus po religijos.“3? Teiginių kate- 
goriškumas pradeda gluminti, bet Maceina nevengia ir 
detalesnių aiškinamųjų samprotavimų. Paaiškėja tad, jog 
„savo buvimu žmogus yra religinis, vadinasi, priklausąs 
santykio su Dievu matmeniui ir niekad negalįs iš šio mat- 
mens iškristi. Savo sąmone jis gali pasidaryti religingas, 
vadinasi, sava laikysena atitikti aną santykį ir jį regimai 
išreikšti. <...> Kitaip sakant, jis gali likti religinis, bet ne- 
tapti religingas.“?" Pamažu išryškėja kažkokia galinga, 
neperžengiama ir neginčijama tiesa tuose Dievo ir žmo- 
gaus santykiuose, nors filosofiniam svarstymų konteks- 
tui toks dalykas lyg ir nepritiktų. Kita vertus, kad ir kaip 

logiškai samprotautų mąstytojas (o tai, aišku, natūralus 
ir itin pageidautinas filosofinio konteksto bruožas), jis 
nieko moksliškai neįrodo, geriausiu atveju pateikia štai 
tokį „argumentą“: „Nereikia nė aiškinti (išskirta mano — 
A. K.), kad religijos pripažinimas ar nepripažinimas, 
vadinasi, jos pavertimas religingumu ar nepavertimas, 
ontologinio žmogaus santykio su Dievu nei sukuria, nei 
sunaikina.“3* 

Tolesnių svarstymų tikslas arba „pats pirmasis re- 
ligijos filosofijos uždavinys“ — atskleisti, kas yra reli- 
gijos Dievas. Atskleidžiama gana detaliai, nors auto- 
rius ne tik užsimena, bet tiesiog pabrėžia, kad Dievas 
yra paslaptis ir absoliutas. Išties keistokai atrodo tokie 
samprotavimai: „... Dievui ribos niekas nubrėžti nega- 
li. Tačiau visiškai įmanoma, kad pats Dievas nubrėžtų 
savo galiai ribą. Absoliutas negali būti aprėžtas... bet 
absoliutas gali apsirėžti“?3, - „būtybė“ (paties Maceinos 
žodžiais tariant) drąsiai aiškina, ką gali „būtis“, abso- 
liutas, riboto žmogaus „buvimo grindėjas“. Ir ne tik ką 
gali, bet ir ko negali: „... kas yra prieštaravimas logiš- 
kai, tas yra negalimybė ontologiškai, nenuveikiama nė 
Dievo visagalybės“?4. Ši apeliacija į logiką paties mąs- 
tytojo negelbsti: loginių prieštaravimų ar šiaip keblumų 
tekste apstu, o kadangi Maceina čia pat pareiškia, kad 
„yra viena tik logika, būtent žmogiškoji, kuriai paklūsta 
kiekviena tiesa, net jeigu ji būtų ir dieviškos kilmės“?5, 
galėtume, remdamiesi būtent šia žmogiškąja logika ir 
nebijodami kokios nors dieviškosios — absoliučios ar pa- 
slaptingos — šiek tiek autorių pakritikuoti. Štai, pavyz- 
džiui, teigiama: „Dievo tikrovė yra pati pirmoji religijos 
sąlyga: religijos Dievas yra tikrovinis Dievas.“39 Ar an- 
troji sakinio dalis (po dvitaškio) yra išvada ar prielaida? 
Žmogiškoji (aristotelinė) logika neleidžia daryti tokios 
išvados iš pirmosios sakinio dalies; tad turbūt prielaida, 
bet jeigu ji neteisinga, vadinasi, nėra ir religijos, kuri ne- 
tenka savo „pirmosios sąlygos“. Tačiau Maceina toliau 
svarsto tik „autonominės“, t. y. „fojerbachiškosios“, reli- 
gijos be tikrovinio Dievo negalimybę; religijos su tikro- 
viniu Dievu egzistavimas jam abejonių nekelia, vadina- 
si, prielaida yra savaime teisinga. Dieviškosios kūrybos 
reiškinio niekaip nepavyksta paaiškinti (ne vien Macei- 
nai) be vadinamojo absoliuto apsiribojimo sampratos — 
Vakarų tradicijoje susiformavo net specialus terminas 
kenozė (nuo graikiško eskevwoev — atsisakyti, ištuštinti, 
save apiplėšti). „Kenozė, - dėsto Maceina, - yra būdas, 
kuriuo Dievas tampa mūsuoju Tu. <...> O kol Dievas gy- 
vena absoliuto būsena, tol jis buvoja anapus mūsų plot- 
mės...“ Čia pat teigiama, kad „kenozė yra nesiliaujanti 
absoliuto būsena“37, nes šitaip savo ruožtu siekiama įro- 
dyti, kad kūrimas yra ne vienkartinis, praeinantis veiks- 
mas, 0 nuolatinis (vėlgi tas, švelniai tariant, nekuklus 
kūrinio žinojimas, kas yra kūrimas). Na, o ko vertas toks 
kategoriškas teiginys: „Jokios trečios kategorijos, kuri 
nebūtų nei daiktas, nei asmuo nėra ir negali būti“? Tie- 
sa, Maceina tuoj pat susigriebia ir prisimena, kad „idėja 
nėra nei daiktas, nei asmuo. Užtat, - aiškina jis, - ji nėra 
nė tikrovė mūsąja prasme, vadinasi, buvojanti sąmonei 
priešpriešiais nepriklausomai nuo šiosios“3. Šiaip jau 
nepriklausomai nuo sąmonės buvoja tokios tikrovės kaip 
poezija, muzika, sportas, politika, pagaliau, religija, apie 

kurią Maceina aiškina, kad ji nėra sąmonės išradimas, bet 
juk nė viena šių tikrovių nėra nei daiktas, nei asmuo. Kita 
vertus, tokie nei daiktai, nei asmenys kaip meilė, laimė, 
tiesa, o ir minėta idėja, nors ir nėra nepriklausomos nuo 
sąmonės, tačiau tikrų tikriausios tikrovės pačia tikriausia 
mūsąja, t. y. žmogiškąja, prasme... 

Nėra reikalo nuodugniau analizuoti Maceinos Reli- 
gijos filosofijos ir priekaištauti autoriui dėl joje vyraujan- 
čio mąstymo stiliaus. Tačiau prasminga būtų konstatuo- 
ti, kad skaitant ją po anksčiau aptartų Filosofijos kilmės 
ir prasmės puslapių susidaro keistokas, bet gana stiprus 
įspūdis, jog, filosofinė nuostaba kaipmat užleidžia vietą 
egzaltuotam garbinimui, abejonių nelieka nė pėdsakų, 
interpretacija virsta nežabota ir net, sakyčiau, neskonin- 
ga deklaracija, o apie klausimus nėra nė kalbos - viską 
lemia iš anksto turimi atsakymai. Nors mąstytojas nuo- 
lat apeliuoja į filosofiją (ir, įvardijęs savo veikalą kaip 
Religijos filosofiją, pratartyje pabrėžia, kad suvokti Dievo 
ir žmogaus „sąveikos esmę bei prasmę galima tik filoso- 
finio klausimo būdu'3?), atrodo, jog filosofija kaip mąs- 
tymo būdas, juo labiau „kaip gyvenimo lytis, kaip būse- 
na ir elgsena, kaip žmogaus atrama ir kelrodis“ jam čia 
rūpi mažiausiai. Tad grįžkime prie anksčiau nutraukto, o 
dabar prisiminto Filosofijos kilmės ir prasmės fragmento - 
tęsinys skamba šitaip: „... kadangi šiosios keitėjas dabar 
yra Kristus, kuriuo reikia apsivilkti kiekvienam krikščio- 
niui: viršinį filosofo apsiaustą Krikščionybė pakeitė vi- 
diniu Kristaus apvalkalu“. O Religijos filosofijoje Maceina 
mielai cituoja Tertulianą: „... mums nėra reikalo ieškoti 
po Jėzaus Kristaus ir tyrinėti po Evangelijos.“49 

Šiaip jau toks gyvenimo posūkis — nuo filosofijos į 
krikščionybę — nėra joks stebuklas ar neįtikėtinas reiš- 
kinys. Tai paprastai vadinama atsivertimu. Galime įsi- 
vaizduoti filosofą, niekad ir nieko negirdėjusį apie Kris- 
tų arba tiesiog ignoravusį krikščionybę, staiga (arba dėl 
kokių nors pribrendusių priežasčių) nusivylusį filosofija 
ir atradusį išganingą Kristaus mokymą. Maceinos atveju 
toks pavyzdys visiškai netinka: kad ir kaip būtų keista, 
uolus krikščionis ir subtilus filosofas jame gyveno drau- 
ge ar bentjau lygiagrečiai, o ir aptariamų čia dviejų kny- 
gų turinį jis dėstė tuo pat metu kaip du gretimus kursus 
Miunsterio universitete; negana to, 1976 metais išleidęs 
Religijos filosofiją, jis dar porą metų tobulino Filosofijos 
kilmę ir prasmę (išleista Romoje 1978-aisiais), taigi kaip ir 
sugrįžo iš religijos į filosofiją. Beje, ir čia, tik jau kitokia- 
me - specifiniame pačios filosofijos, jos prasmės apmąs- 
tymo - kontekste Maceina visai nedviprasmiškai nurodo 
Dievo vietą filosofijoje: „... filosofija įvykdo savo prasmę tik 
pasiekusi būties ir Dievo tapatybę. Tik atskleidęs, kad būtis 
yra Dievas, filosofavimas pasiekia savo esmės pilnatvę. 
Tai būtinas filosofijos kelias.“47 

Šiaip jau - dar sykį padarykime panašią išlygą - Die- 
vas filosofijoje irgi nėra jokia naujiena. Su Dievu nuolat 
ir intensyviai bendraujančių filosofų buvo tiesiog sau- 
sakimši krikščioniškieji viduramžiai; tikrai nemažai jų 
veikė sparčiai sekuliarėjančiais bei mokslo pažanga gar- 
sėjančiais Naujaisiais amžiais; anaiptol netrūksta jų ir 
visiškai suliberalėjusiais bei supostmodernėjusiais mūsų 
laikais. Tačiau atkreipkime dėmesį: didžiulė, absoliuti 
dauguma „Dievo filosofų“ mąstė visiškai neatsižvelg- 

dami į nuostabą ar abejonę kaip specifinę filosofavimo 
užuomazgą, neišryškindami išskirtinės interpretacinės 
filosofijos funkcijos, radikaliai ignoruodami klausimą 
kaip „filosofavimo lytį“, o neretai dar suplakdami filoso- 
fiją su mokslu, pastarąjį irgi grįsdami dieviškąja apvaiz- 
da - taigi iš esmės ne filosofavo, o tik dėstė ar svarstė 
įvairius, tegul ir įdomius bei prasmingus, dalykus, kaž- 
kodėl manydami filosofuoją. Maceinos situacija iš prin- 
cipo kitokia: jis eina autentišku, senovės graikų nubrėžtu 
filosofijos keliu, tad ir Dievo vaidmenį filosofijoje mėgi- 
na apibūdinti ir pagrįsti laikydamasis savo filosofavimo 
principų. 

Užsklęsdamas savo samprotavimus apie filosofiją, 
mąstytojas suformuluoja klausimą: „Ar gali būti ne tik 
„Žmogus be Dievo“, bet ir „filosofija be Dievo“ ?“4* Ga- 
lėtume laikyti jį iš esmės retoriniu, nes atsakymas auto- 
riui jau žinomas (ir čia pat formuluojamas: „... galimas 
tik žmogus be Dievo, bet nėra galima filosofija be Dievo“), 
ojo įrodymas vėlgi prasilenkia su loginio mąstymo pa- 
brėžia, kad filosofija savo esme yra interpretacija. Apsidairęs 
po žmogiškosios pažinsenos plotą ir eliminavęs tokius 
„gnoseologiškai neapčiuopiamus“ pažinimo būdus kaip 
įkvėpimas, regėjimas, apreiškimas, jis randa šalia inter- 
pretacijos tik tyrimą ir tikėjimą. Pasvarstęs specifines abie- 
jų savybes mąstytojas daro išvadą, kad filosofija nėra nei 
tyrimas, nei tikėjimas (mielai pritartume, kad pirmasis 
labiau būdingas mokslui, antrasis — religijai). Rimtesnių 
problemų iškyla Maceinai pateikus antrąjį savo „kertinį 
ramstį“: interpretuoti galima tik kūrinį. Niekuo nepadeda 
autoriaus pastangos „kiek paaiškinti daikto kategoriją“, 
pateikiant jį „priešpriešiais kūriniui“ ir „priešpriešiais 
asmeniui“, o pastabėlė, kad „asmens akivaizdoje ir kū- 
rinys yra daiktas“, visiškai nukreipia į šoną. „Kad nėra 
interpretuojamas, o tik tiriamas atskiras daiktas (akmuo, 
želmuo, gyvulys), — vis dėlto tikina mąstytojas, — kritika 
sutinka nesunkiai“43 (leisčiau sau — tos „kritikos“ vie- 
toje — nesutikti). O štai pereidamas prie pasaulio kaip 
visumos patiria visišką loginį fiasco: „Pasaulio kaip vi- 
sumos interpretacija remiasi ne moksliniu tyrimu, o re- 
liginiu tikėjimu, būtent tikėjimu, kad pasaulis yra Dievo 
kūrinys. Tai yra nepaneigiama istorinė tikrybė. Suvokiant 
gi pasaulį kaip Dievo kūrinį ir norint jį pažinti, belieka 
jį tik interpretuoti, laikant jį nuoroda į anapus, kaip ir 
kiekvieną kitą kūrinį.“44 Šiuose trijuose sakiniuose ga- 
lima įžvelgti net kelias populiariausias logines klaidas: 
pakankamo pagrindo principo pažeidimą, nereikalingą 
„esmių dauginimą“ nepaisant garsiojo „Okamo skustu- 
vo“, taip pat itin kurioziškus ienoratio elenchi bei circulus 
vitiosus. Manydamas vis dėlto, kad įrodymo procedū- 
ra sėkmingai atlikta, Maceina iškilmingai reziumuoja: 
„„.. filosofija... visados yra būtybės (t. y. kūrinio — A. K.) 
kaip tokios interpretacija ir visados ji klausia būties (t. y. 
Dievo - A. K.) kaip galutinės savo prasmės. Kur filoso- 
fija nebūtų interpretacija ir kur ji būties neklaustų, ten ji 
nebūtų nė filosofija. Gi būdama savo esme interpretacija 
ir savo prasme būties atskleidimas, filosofija kiekvienu 
keliu Dievą prieitų, jei tik ji šiuo keliu ligi galo eitų.“45 
Kokio gi atsakymo galima tikėtis, klausiant Dievo „kaip 
galutinės prasmės“? Tikriausiai galutinio ir neginčijamo. 


NAUJOJI ROMUVA, 2009, NR. 4 (569) 


HARRY ANDERSON. Antrasis atėjimas 


Ar galima kaip nors išvengti šitokio paradoksalumo fi- 
losofinio klausimo atžvilgiu (juk „atsakymas čia tėra tik 
trumpalaikė aiškumo akimirka“ ir „joks baigtinis atsa- 
kymas negali patenkinti klausiančiojo“**)? Galima, bet 
irgi paradoksaliai - pavyzdžiui, kaip pastebi Romualdas 
Ozolas viename taikliame ketureilyje: „Ačiū, Dieve, /kad 
leidai paklausti. / Ačiū, Viešpatie, / kad neatsakei.“47 

Tačiau Maceinai šie Dievo atsakymai (kurie — ir čia 
jau visai ne paradoksaliai - sutampa su Katalikų Bažny- 
čios atsakymais) yra nepaprastai svarbūs. Jis juos turi 
dar prieš pradėdamas savąją „kūrinio interpretaciją“. Tai 
matyti iš paties mąstytojo prisipažinimo, nors, atrodo, jis 
mėgina šį faktą savaip „interpretuoti“: „Nors ir suvok- 
damas tikėjimą kaip riziką ir todėl netikdamas sielova- 
dai, ašen visą gyvenimą likau ištikimas krikščioniškajai 
religijai Katalikų Bažnyčios pavidalu. <...> Bažnyčios at- 
sakymą į pagrindinius mūsų buvojimo klausimus pergy- 
venau kaip savo paties atsakymą. Jis man neatrodė atėjęs 
iš viršaus, todėl svetimas, verčiąs bei slegiąs; priešingai, 
jis atrodė kilęs iš mano paties vidaus, todėl savas ir ver- 
tas toliau mąstyti.“4 

Kad ir kaip stengtųsi mąstytojas pasiaiškinti savo 
„baisios rizikos“ akivaizdoje, būčiau vis dėlto linkęs 
veikiau pritarti A. Šliogerio minčiai, kad „visa Macei- 
nos filosofija išauga ne iš klausimo, o iš atsakymo““?, o 

todėl drįsčiau manyti, jog, šitaip surizikavęs, filosofas 
pralaimėjo. Betgi maga susimąstyti, kaip galėtų atrody- 
ti Maceinos filosofija, jam šios rizikos išvengus — kitaip 
tariant, sulaužius ištikimybę Katalikų Bažnyčiai ir atsi- 
sakius amžinųjų jos atsakymų į „pagrindinius mūsų bu- 
vojimo klausimus“, kad ir traktuojamų kaip kilusių „iš 
savo paties vidaus“... 


* A. Maceinos Raštų leidybą 1990 metais leidykla Mintis pradėjo 
ne nuo 1-o0jo, 0 nuo 3-ojo tomo; 2008-aisiais leidykla Margi raštai 
14-uoju tomu užbaigė šį leidybinį sumanymą. 

2 A. Šliogeris. Antano Maceinos sugrįžimas // A. Maceina. Raštai, 
t. 3. —- Mintis, Vilnius, 1990, p. 7. 

3 Žr., pvz., A. Šliogeris. Transcendencijos tyla. - Pradai, Vilnius, 1996; 

